Materiál ku konferencii:

Správa o priebežnom hospodárení SBZ a čerpaní príspevku pre uznaný šport v roku 2023

Na úvod zopakujem informáciu o stave finančných prostriedkov k 31. 12. 2022, ktorá je uvedená vo výročnej správe o hospodárení SBZ za minulý rok:

– stav na bežnom účte: 23 120,77 EUR

– stav v pokladni: 62,44 EUR

Druhýkrát po sebe sme z týchto prostriedkov museli začiatkom roku vrátiť do štátneho rozpočtu nevyčerpanú časť príspevku pre uznaný šport, čo tentokrát bolo 11 020,47 EUR.

Za prvých 8 mesiacov tohto roku máme, po zaokrúhlení, príjmy 24 865 EUR a výdavky 27 370 EUR. Hlavným zdrojom príjmov sú príspevok zo štátneho rozpočtu pre uznaný šport, vďaka ktorému nám na účet prišlo 23 250 EUR, zvyšok je príjem z členského vo výške 870 EUR a štartovné do SBL vo výške 745 EUR. Uhradené členské je v porovnaní s rokom 2022 nižšie, ale niečo by malo pribudnúť ešte od účastníkov ZK 2. SBL, ktorí ho uhradili neskôr a do konca augusta neboli na účte SBZ.

Na strane našich výdavkov bol členský príspevok do EBL a WBF spolu necelých 800 EUR, náklady na jarné sústredenie 1. SBL v úhrnnej výške 1 290 EUR, náklady na účasť reprezentantov na bridžových festivaloch v Budapešti a v Tel Avive spolu 4 360 EUR, náklady na účasť 5 párov na ME mládežníckych párov v Holandsku, vrátane sústredenia, vo výške 11 010 EUR, náklady na účasť družstva na Otvorených ME družstiev vo Francúzsku vo výške 5 750 EUR, príspevok michalovskému a košickému klubu na usporiadanie viacdenných súťaží vo výške spolu 760 EUR, príspevky košickému a trnavskému klubu na výchovu športovej mládeže vo výške spolu 2 490 EUR. Odmena adminovi webových stránok SBZ vo výške 600 EUR. Ostatné výdaje (internet, oprava klávesnice, poštové a bankové poplatky) boli 310 EUR.

Do konca roku očakávame ešte jednu splátku príspevku pre uznaný šport vo výške 7 085 EUR. Na strane výdavkov ostáva uhradiť košickému a trnavskému klubu poslednú splátku príspevku na výchovu športovej mládeže, uhradiť náklady na organizáciu a odmeny pre najlepšie družstvá a páry na prebiehajúcich MMS a neskôr v 1. SBL a zabezpečiť štart reprezentačného družstva na Hrách malých zväzov v Tallinne.

Čo sa týka čerpania finančného príspevku zo štátneho rozpočtu, tak sme podľa zmluvy povinní tento príspevok rozdeliť nasledovne: min. 7 275 EUR na účel športovej reprezentácie, min. 4 365 EUR na podporu klubom, min. 5 820 EUR na rozvoj talentovaných športovcov a max. 4 365 EUR na správu a prevádzku.

Na rozdiel od rokov 2021 a 2022 tento rok nemáme v zmluve s Ministerstvom školstva, vedy, výskumu a športu vyhradenú čiastku na kapitálový výdavok. Príspevok však dokážeme vyčerpať v plnej výške, dokonca aktuálne situácia vyzerá skôr tak, že na niektoré aktivity, ktoré sú uznateľné voči príspevku, využijeme rezervu z vlastných prostriedkov, ktorú sme vytvárali počas predchádzajúcich rokov.

Ku dňu 31. 8. 2023 má SBZ na účtoch 9 022,09 EUR a v hotovosti 651,14 EUR.

KOMENTÁR:

Ministerstvo mierne navýšilo príspevok pre náš zväz oproti roku 2022 a jeho ďalšie navýšenie o podiel z výnosu lotériových hier sa dá očakávať ešte pred koncom tohto roku. Po troch rokoch, kedy naše reprezentačné výbery absentovali na vrcholných európskych súťažiach, sme tento tok vyslali open družstvo na ME do Strasbourgu a rekordnú 10-člennú výpravu na mládežnícke ME do Veldhovenu. Vďaka programu EBL na podporu bridžu v malých členských zväzoch nám bude vložné, ktoré sme zaplatili za 5 párov, vrátené v plnej výške. V porovnaní s predchádzajúcimi účasťami narástli náklady našich reprezentantov o príspevok na stravu, kedy sme pri slovenských aj zahraničných cestách začali uplatňovať smernicu o cestovných náhradách, ktorú P-SBZ schválilo v decembri 2022.

Topoľčiansky klub sa zatiaľ vzdal príspevku na rozvoj športu mládeže v roku 2023, košický a trnavský klub si svoju pomernú časť na účel práce s mládežou plánujú vyčerpať.

Limit na účel administratívnych výdavkov na správu a prevádzku bez problémov dodržíme.

SBZ ani v tomto roku nie je zaradený medzi subjekty pre príjem 2% dane.

Počas prvých 8 mesiacov SBZ neposkytol zo svojho rozpočtu žiadnej organizácii ani jednotlivcovi prostriedky vo výške 5 000 EUR a viac.

v Bratislave, 10. septembra 2023

Správu vypracoval: Peter Belčák